62015TJ0182_RES
T–182/15. sz. ügy
Sopra Steria Group SA
kontra
Európai Parlament
A Törvényszék ítélete (negyedik tanács), 2019. április 9.
„Szolgáltatásnyújtásra irányuló közbeszerzési szerződések – Közbeszerzési eljárás – A Parlamentnek, valamint az Unió más intézményeinek és szerveinek nyújtott informatikai szolgáltatások – A közbeszerzési eljárásokból való kizárás – Lehetséges összeférhetetlenség – Az ajánlatkérő hatóság által megkövetelt információk szolgáltatásának az elmulasztása – A költségvetési rendelet 107. cikke (1) bekezdésének b) pontja – Átláthatóság – Arányosság – Egyenlő bánásmód – A költségvetési rendelet 102. cikkének (1) bekezdése”
Megsemmisítés iránti kereset – Az uniós bíróság hatásköre – Valamely intézmény elleni meghagyás iránti kérelem – Megállapítási ítélet iránti kérelem – Elfogadhatatlanság
(EUMSZ 263. cikk, EUMSZ 264. cikk és EUMSZ 266. cikk)
(lásd: 52. pont)
Az Európai Unió közbeszerzései – Közbeszerzési eljárás – Szerződések odaítélése – Azon ajánlattevők kizárása, akikkel szemben potenciálisan összeférhetetlenségi ok áll fenn – Célkitűzés
(966/2012 európai parlamenti és tanácsi rendelet, 107. cikk)
(lásd: 78., 79. pont)
Az Európai Unió közbeszerzései – Közbeszerzési eljárás – Szerződések odaítélése – Azon ajánlattevők kizárása, akikkel szemben potenciálisan összeférhetetlenségi ok áll fenn – Az összeegyeztethetetlen tételekre vonatkozó ajánlatok benyújtására vonatkozó tilalomnak az ajánlatkérő szerv általi bevezetése – A teljes közbeszerzési eljárás során való alkalmazandóság
(966/2012 európai parlamenti és tanácsi rendelet, 107. cikk)
(lásd: 89–92. pont)
Az Európai Unió közbeszerzései – Közbeszerzési eljárás – Szerződések odaítélése – Azon ajánlattevők kizárása, akikkel szemben potenciálisan összeférhetetlenségi ok áll fenn – Az ajánlatkérő szerv által megkövetelt információk ajánlattevő általi közlésének hiánya – Következmények – A kötelességszegő ajánlattevő kizárása
(966/2012 európai parlamenti és tanácsi rendelet, 107. cikk, (1) bekezdés, b) pont)
(lásd a 102., 108., 126. pont)
Az Európai Unió közbeszerzései – Közbeszerzési eljárás útján történő szerződéskötés – Hirdetmény előzetes közzététele nélkül lefolytatott tárgyalásos eljárás – Más odaítélési eljárásokhoz képest önálló jelleg
(966/2012 európai parlamenti és tanácsi rendelet, 107. cikk; 1268/2012 bizottsági rendelet, 135. cikk, (1) bekezdés, a) pont)
(lásd: 112. pont)
Az Európai Unió közbeszerzései – Közbeszerzési eljárás – Az ajánlattevőkkel szembeni egyenlő bánásmód és az átláthatóság elvének tiszteletben tartására vonatkozó kötelezettség – Terjedelem – A közbeszerzési eljárás feltételeinek és részletes szabályainak világos, pontos és egyértelmű megfogalmazására vonatkozó kötelezettség
(966/2012 európai parlamenti és tanácsi rendelet, 102. cikk, (1) bekezdés)
(lásd: 124. pont)
Összefoglalás
A T‑182/15. sz., Sopra Steria Group kontra Parlament ügyben 2019. április 9‑én hozott ítélet alapjául szolgáló ügyben a Törvényszék elutasította az Európai Parlament azon határozataival szemben benyújtott megsemmisítés iránti keresetet, amelyben elutasította az IBI IUS és a STEEL konzorciumok – amelyeknek tagja a felperes – által a 2. és 3. rész tekintetében tett ajánlatokat. A közbeszerzési eljárás a Parlamentnek, valamint az Európai Unió más intézményeinek és szerveinek nyújtott informatikai szolgáltatásokra vonatkozott.
Az ajánlati felhívás nyolc tételre volt felosztva. Az ajánlattételhez szükséges dokumentáció előírta, hogy a 2. vagy 3. részre vonatkozó ajánlat benyújtása annak tilalmával jár, hogy az ajánlattevő egyetlen szerződő félként, valamely konzorcium tagjaként vagy alvállalkozóként ajánlatot nyújtson be a 4. részre. Az IBI IUS és a STEEL, amelynek a felperes is tagja volt, 2014. május 22‑én ajánlatokat nyújtott be a 2. és a 3. rész tekintetében. Ugyanezen a napon a TEPting konzorcium, amelynek a Steria Benelux társaság a részét képezte, ajánlatot tett a 4. részre. A három ajánlatot a vonatkozó tételeikben különböző rangsorban kiválasztották.
2014. szeptember 5‑én a közeledés folyamata keretében (egyesülés) a felperes megszerezte a Groupe Steria társaság részesedéseinek 90,52%‑át, amelynek a Steria Benelux közel 100%‑os leányvállalata volt. 2014. november 12‑én a szerződés odaítélését követően, de azok aláírását megelőzően a résztvevők tájékoztatták a Parlamentet a közeledési folyamatról. Ez utóbbi felfüggesztette a közbeszerzési eljárást a 2., 3. és 4. rész tekintetében. 2014. december 15‑én a TEPting konzorcium visszalépett a 4. részből.
A Parlament a megtámadott határozatokban, amelyek mindegyike ugyanazon a két, elkülönülő indokon alapult, arra a következtetésre jutott, hogy egyrészt az ajánlattételhez szükséges dokumentációban foglalt tilalmat megsértették, másrészt pedig nem tájékoztatták megfelelő időben a tervezett egyesülésről, megsértve a költségvetési rendelet (
1
) 107. cikke (1) bekezdésének b) pontját. Következésképpen a Parlament elutasította az IBI IUS és a STEEL konzorciumok ajánlatait.
A megtámadott határozatok második indokának vizsgálata keretében, amely indok önmagában alkalmas volt arra, hogy megalapozza az IBI IUS és a STEEL konzorciumok ajánlatainak elutasítását, a Törvényszék úgy ítélte meg, hogy a felperes által a Steria Benelux részesedéseinek jelentős közvetett birtoklása maga után vonhatja a 4. rész utóbbi általi elfogult teljesítésének a kockázatát, amennyiben ez a rész a 2. és a 3. rész teljesítése keretében nyújtott szolgáltatások értékelésében áll. Ennélfogva a Törvényszék megállapította, hogy a Parlament nem tévedett annak megállapításával, hogy 2014. szeptember 5‑től fennállhattak olyan elemek, amelyek esetlegesen összeférhetetlenséghez vezető helyzetet teremthettek.
A Törvényszék szerint az ajánlattételhez szükséges dokumentációból kitűnik, hogy az ajánlattevők kötelezettséget vállalnak arra, hogy az ajánlatkérőt haladéktalanul tájékoztatják bármely összeférhetetlenségről, vagy olyan helyzetről, amely ahhoz vezethet.
A Törvényszék ennek megfelelően megállapította, hogy a felperes és a Groupe Steria – amelynek a Sopra Benelux a leányvállalata volt – közötti közeledési folyamatra vonatkozó információkat olyanoknak kell tekinteni, mint amelyek a költségvetési rendelet 107. cikke (1) bekezdésének b) pontja értelmében vett, „az ajánlatkérő által a közbeszerzési eljárásban való részvétel feltételeként megkövetelt információ” részét képezik.
A Törvényszék megállapította, hogy a költségvetési rendelet 107. cikke (1) bekezdésének b) pontja alapján, és amint az ajánlattételhez szükséges dokumentációból is kitűnik, a felperes feladata, hogy közvetlenül, vagy azon konzorciumokon keresztül, amelyeknek a tagja, gondossággal járjon el, valamint saját kezdeményezésére és haladéktalanul tájékoztassa a Parlamentet arról, hogy a Sopra Group 2014. szeptember 5‑én megszerezte a Groupe Steria részvényeit, a célból, hogy lehetővé tegye, hogy a Parlament rendelkezzen a felperes helyzetének az értékeléséhez és adott esetben a megfelelő intézkedések meghozatalához szükséges valamennyi információval.
Márpedig az IBI IUS és a STEEL konzorcium, amelyeknek a felperes a tagja volt, első alkalommal csak 2014. november 21‑én, azt követően tájékoztatta a Parlamentet a Groupe Steriának a Sopra Group általi megszerzésére irányuló folyamatról, hogy a Parlament 2014. november 19‑én bejelentette a közbeszerzési eljárás felfüggesztését.
A késedelem, amellyel ezen információkat a Parlamentnek benyújtották, és amelyet semmiféle megfelelő módon nem igazoltak, a felperes Törvényszék előtt előadott érvei ellenére nem engedhető meg.
(
1
)	Az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25‑i 966/2012/EU, Euratom európai parlamenti és tanácsi rendelet (HL 2012. L 298., 1. o.).